
· Şeful statului: Preşedintele Ezer Weizman

· Prim - Ministru: Ehud Barak

· Populaţie (1998): 5.97 mil locuitori

· Moneda: sheqel

· Rata de schimb: 1$ = 3.8 sheqel

  

 

Statul Israel se află în vestul Asiei, ocupând o vecinătate strâmtă a Mării Mediterane. Ţara cuprinde, de asemenea, o ieşire îngustă la Marea Roşie, prin Golful nordic Aqaba. 

Toate teritoriile de frontieră ale Israelului sunt vecine cu ţări arabe. Cea mai lungă graniţă este cu Egiptul în vest şi cu Iordania în est. Libanul este vecin de nord, iar Siria de nord-est. Clima este mediteraneeană, cu veri fierbinţi şi uscate, cu temperaturi maxime în Jerusalim între 30-35 grade Celsius, iar iernile sunt ploioase, cu temperaturi minime în jur de 5 grade Celsius. Climatul de coastă este subtropical, extrem în Deşertul Negev, în sud şi în vecinătatea Mării Moarte (la graniţa israeliano-iordaniană), unde temperaturile exced vara 50 de grade Celsius.

 Limba oficială a Israelului este ebraica, vorbită de mai mult de 2/3 din populaţie. Aproximativ 15% din rezidenţii din Israel, incluzând arabii musulmani, vorbesc limba arabă, care este şi o limbă vorbită de către locuitorii teritoriilor ocupate şi teritoriile cvasiautonome din fâşia Gaza. 

De asemenea, pe aceste teritorii se vorbesc multe limbi europene.

Aproximativ 81% din populaţie este adepta iudaismului, religie oficial recunoscută în Israel, iar în jur de 14% sunt musulmani.

Guvernul israelian a desemnat capitala la Ierusalim (parte care a fost teritoriu iordanian şi care a fost anexată Israelului în 1967), dar ea nu este recunoscută de Naţiunile Unite si cele mai multe guverne străine şi-au menţinut ambasadele în Tel-Aviv. 

Israel – Istoria recentă

 

Mişcarea Sionistă, lansată în Europa în secolul al XIX-lea, a urmărit reinstalarea comunităţilor autonome ale evreilor în teritoriile istorice, locuite în acel moment de palestinieni (“ţara promisă”).

Dezvoltarea sionismului a fost în parte resimţită prin creşterea insecurităţii pentru minoritatea evreiască în multe ţări europene, ca rezultat al ostilităţilor rasiale şi religioase, cunoscute sub numele de manifestări antisemite. Ostilităţile au inclus şi discriminarea, persecuţiile şi chiar masacrele.

Palestina, locuită mult timp de arabi, a devenit parte a Imperiului Otoman în secolul al XVI-lea. În timpul Primului Război Mondial, arabii, care erau încă sub influenţa legilor otomane, s-au ridicat la rebeliune. Palestina a fost apoi, ocupată de forţele britanice, în 1917-1918, când Turcia a fost învinsă. 

În noiembrie 1917, secretarul britanic pentru Afaceri Externe, Arthur Balfour, a declarat susţinerea britanică pentru stabilirea Palestinei ca ţară a evreilor, cu condiţia ca drepturile “de existenţă ale comunităţilor altor naţionalităţi” să fie respectate şi protejate. Declaraţia Balfour, aşa cum este cunoscută, a fost susţinută de guvernele altor state şi apoi, confirmată şi prin războiul cu Turcia.

Ocupaţia britanică a Palestinei a continuat şi după război, când Imperiul Otoman a fost dizolvat. În 1920, teritoriul a fost plasat, formal, sub autoritate britanică, sub mandatul Ligii Naţiunilor, care a încorporat şi Declaraţia Balfour.

Implementarea legilor britanice în Palestina a fost împiedicată de conflictul existent între obligaţiile declarate ca fiind respectate de evrei şi revendicările indigenilor arabi majoritari. În concordanţă cu mandatul asumat, evreii au stabilit să admită existenţa Palestinei (în care populaţia, în 1919 era în întregime arabă). 

Serioase revolte împotriva evreilor au fost desfăşurate de arabi în 1921 şi 1929. Persecuţiile evreilor duse la limite extreme din partea Germaniei naziste au fost cauza sporirii imigraţiilor evreieşti, atât legale cât şi ilegale, ceea ce a determinat intensificarea tulburărilor în Palestina. 

În 1937, propunerea britanicilor de a stabili separarea teritoriilor evreieşti de cele arabe, teritorii aflate sub autoritate britanică, a fost acceptată de Mişcarea Sionistă, dar neacceptată de către arabi. La sfârşitul aceluiaşi an, conflictul dintre cele două comunităţi s-a transformat într-un război deschis. O propunere britanică ce oferea eventualitatea unei independenţe pentru statul Palestina a fost amânată, datorită izbucnirii celui de-al doilea război mondial (1939-1945). În timpul războiului, naziştii au omorât, după estimările existente, şase milioane de evrei din centrul şi estul Europei, ceea ce însemna mai mult de o treime din totalul populaţiei evreilor existenţi în lume. Acest cumplit masacru, cunoscut sub numele de Holocaust, a declanşat simpatia internaţională, clamată şi în patria mamă, Palestina. 

După război, a existat o puternică opoziţie pentru continuarea ocupaţiei britanice. Numeroase acte teroriste au fost iniţiate de către grupuri de evrei împotriva Britanicilor. 

În noiembrie 1947, Naţiunile Unite au aprobat un plan pentru împărţirea teritoriului palestinian în două state, unul evreu (care ocupa 56% din teritoriu), iar celălalt arab. Planul a fost respins de către satele arabe şi de liderii arabilor palestinieni. Conflictul dintre cele două comunităţi a fost escaladat într-un război fără precedent. 

În 14 mai 1948, Regatul Unit al Marii Britanii şi-a încheiat mandatul de autoritate asupra Palestinei, iar liderii evreilor au proclamat imediat suveranitatea Statului Israel, cu David Ben-Gurion, Prim-Ministru. De altfel, noua naţiune, care nu a agreeat frontierele existente, a primit repede recunoaşterea internaţională. 

Statele arabe vecine au trimis forţe în Palestina, în aşteptarea prăbuşirii Israelului. Conflictul a continuat până în ianuarie 1949. Acordul de încetare a focului a determinat Israelul să piardă 75% din Palestina, inclusiv vestul Ierusalimului. De facto, însă, teritoriul Israelului a devenit astfel cu o treime mai mare decât suprafaţa acordată statului evreu prin planul de împărţire al ONU.

Forţele iordaniene au rămas să controleze cea mai mare parte a teritoriului rămas după împărţire. Această zonă, cunoscută şi sub numele de malul vestic (sau Iudeea şi Samaria, conform denumirilor evreieşti) a fost anexată de Iordania în decembrie 1949. Nu s-a înfiinţat nici un stat arab independent în Palestina, după cum nici independenţa Israelului nu a fost recunoscută oficial de nici un stat arab până în 1980.

Odată cu încheierea mandatului britanic, populaţia evreiască din Palestina atinsese cifra de 650.000 (40% din total). Înfiinţarea Israelului a atras din partea noului stat, care a încurajat această politică, sosirea unor noi imigranţi în regiune. 

Legea reîntoarcerii, adoptată în 1950, a consfinţit dreptul tuturor evreilor de a imigra şi astfel a avut loc un influx rapid, care a permis Israelului să-şi consolideze specificul evreiesc în zonă. Mulţi arabi, locuitori ai Palestinei, au fost nevoiţi să se refugieze în statele vecine, în special în Liban şi Iordania. Încă înainte de mai 1948, aproximativ 400.000 arabi evacuaseră deja zona, iar apoi au mai plecat alţi 400.000. În 1964 palestinienii arabi refugiaţi au format Organizaţia de Eliberare a Palestinei (OEP) cu scopul desfiinţării statului Israel.

În iulie 1956, guvernul egiptean a anunţat naţionalizarea companiei care deservea Canalul de Suez. Drept răspuns, Israelul a lansat, în octombrie, un atac asupra Egiptului ocupând fâşia Gaza (parte a Palestinei aflată sub ocupaţie egipteană în 1949) şi Peninsula Sinai. În urma presiunilor SUA şi ONU, forţele israeliene au evacuat aceste teritorii în 1957, iar o forţă de urgenţă a ONU a fost deplasată în Sinai. În 1967 Egiptul a asigurat retragerea forţei ONU din teritoriul său, iar forţele egiptene au ocupat imediat garnizoana de la Şarm-Es-Şeik şi au închis Strâmtorile Tiran pentru navele israeliene, blocând efectiv portul israelian Eilat. Drept răspuns, Israelul a atacat Egiptul şi alte ţări arabe, obţinând importante câştiguri teritoriale. Războiul de şase zile, după cum este cunoscut, a adus Israelului posesiunea întregului Ierusalim, a zonei delimitate de malul vestic al Iordanului, a peninsulei Sinai din Egipt, a fâşiei Gaza şi Înălţimilor Golan din Siria. Estul Ierusalimului a fost imediat integrat în statul Israel, pe când celelalte zone cucerite au fost considerate teritorii ocupate.

Ben Gurion a demisionat în 1963 şi i-a urmat Levi Eşkol. Trei dintre partidele coaliţiei la putere au fuzionat şi au format, în 1968, Partidul Laburist din Israel. La moartea lui Eshkol, în 1969, Golda Meir a fost aleasă prim-ministru. În august 1970 a intervenit un acord de încetare a focului între Egipt şi Israel, dar alte state arabe, precum şi gherila arabă palestiniană (OEP) au continuat ostilităţile. In octombrie 1973 a izbucnit un alt război între Israel şi statele arabe, chiar de sărbătoarea Yom Kippur, ziua cea mai sfântă a evreilor. Forţele egiptene au trecut Canalul Suez şi au reocupat o parte a Sinaiului, iar trupele siriene au lansat ofensiva asupra Înălţimilor Golan. Israelul a fost nevoit să încheie un nou acord de încetare a focului cu Egiptul şi Siria.

În 1974 generalul Iţac Rabin a devenit noul prim-ministru, numit de coaliţia laburistă, însă alegerile generale din 1977 au dus la înfrângerea acesteia şi preluarea puterii de către Blocul Likud (al Consolidării) condus de către Menahem Begin, liderul Partidului Herut (al Libertăţii), care a format un guvern cu sprijinul unor partide minoritare.

În noiembrie 1974, preşedintele Egiptului, Anuar Sadat, a vizitat Israelul, ceea ce a echivalat cu o recunoaştere tacită a acestui stat.

În septembrie 1978, preşedintele SUA, Jimmy Carter, preşedintele Anuar Sadat şi primul-ministru israelian, Menahem Begin, s-au întrunit pe teritoriul american, la Camp David şi au semnat două acorduri. Primul s-a constituit într-o schemă de pace în Orientul Mijociu, prevăzând autonomia teritoriilor de pe malul de vest al Iordanului şi a fâşiei Gaza, după o perioadă de tranziţie de cinci ani, iar al doilea a fost un proiect de tratat de pace între Egipt şi Israel. Pe măsură ce Israelul s-a retras din Sinai, relaţiile cu Egiptul s-au îmbunătăţit, iar în 1980 Egiptul a fost prima ţară arabă care a recunoscut oficial statul evreu. Cât priveşte acordurile care garantau autonomia Paslestinei, acestea nu au mai putut fi puse în aplicare datorită faptului că Israelul a decretat prin lege că Ierusalimul nedivizat este capitala statului.

În iunie 1982 forţele evreieşti au lansat “operaţiunea de pace pentru Galileea”, au pătruns în Liban şi au prins în cursă peste 6000 luptători ai OEP. Prin eforturi diplomatice s-a reuşit retragerea din Beirut a peste 15.000 luptători OEP şi sirieni şi evacuarea acestora în alte ţări arabe. Datorită mai multor incidente survenite între Israel şi Liban, în care s-au implicat şi trupele OEP şi ale Siriei, diplomaţia internaţională a încercat să îndrepte lucrurile spre un acord de încetare a focului, dar nu s-a ajuns la nici un rezultat, astfel încât Menahem Begin a fost nevoit să demisioneze, iar Itzac Shamir i-a succedat în funcţiile de prim-ministru şi lider al Blocului Likud. Datorită dificultăţilor economice, Partidul Laburist a forţat alegeri anticipate în 1984. Nici una dintre coaliţii, Likud sau Laburistă, nu a putut obţine majoritatea şi preşedintele Chaim Herzog l-a însărcinat pe Simon Perez, liderul laburist, să alcătuiască un guvern de uniune naţională.

În urma retragerii israelite din Liban, s-a stabilit o zonă tampon de 20 km în interiorul Libanului, dar armata Israelului a fost continuu atacată de forţele palestiniene de gherilă. Acestea au fost susţinute de musulmanii şiiţi din Liban, grupaţi în jurul Partidului Hezbollah (Partidul lui Allah). Liderii locali ai partidului au fost prinşi de armata israelită, culminând cu asasinarea de către aceasta a şeikului Abbas Mussawi, secretarul general al Partidului Hezbollah.

Comunitatea internaţională a întreprins numeroase eforturi pentru a asigura pacea în Orientul Mijlociu. Cea mai importantă problemă rămânea crearea unui stat palestinian. Principalele impedimente constau în faptul că Israelul refuza să dialogheze cu Organizaţia pentru Eliberarea Palestinei, iar aceasta, la rândul ei, nu recunoştea statul evreu. În 1987 au avut loc numeroase demonstraţii şi revolte (denumite intifada) în teritoriile ocupate de Israel, mai ales în fâşia Gaza

În 1988, regele Hussein al Iordaniei a refuzat să mai reprezinte OEP în cadrul negocierilor internaţionale, ceea ce a subminat politica Israelului şi a întărit autoritatea OEP. Tot atunci, OEP a declarat independenţa statului Palestina (situat în principal pe malul de vest al Iordanului şi în fâşia Gaza) şi a recunoscut Rezoluţia nr.242 a ONU, recunoscând, implicit, statul Israel. Yasser Arafat, preşedintele OEP a declarat că “astfel, Consiliul Naţional Palestinian a recunoscut două state, Palestina şi Israel”. El a prezentat o iniţiativă de pace, convocarea unei conferinţe sub auspiciile ONU prin care să se stabilească o forţă ONU care să garanteze retragerea Israelului din teritoriile ocupate. SUA au avut o poziţie ambiguă, dar totuşi au deschis un dialog cu OEP.

Premierul Shamir a propus acordarea unei autonomii, cu autoguvernare palestiniană, în teritoriile malului vestic şi fâşiei Gaza, în conformitate cu acordurile de la Camp David din 1978.

Alegerile generale din 1988 au dus, de asemenea, la un rezultat în care nici una dintre alianţele politice nu a obţinut majoritatea în Knesset pentru a forma coaliţii cu partidele mai mici şi s-a format un alt guvern de uniune naţională, sub conducerea liderului Likud, Itzak Shamir şi cu cooptarea lui Simon Perez în funcţiile de vice prim-ministru şi ministru de finanţe.

În 1990 preşedintele SUA, George Bush, a refuzat să acorde Israelului un împrumut de $ 400 milioane necesar primirii imigranţilor din URSS, deoarece Israelul a continuat construirea de noi aşezări în teritoriile ocupate. Invazia Irakului în Kuweit, din august 1990, a dus la îmbunătăţirea relaţiilor dintre SUA şi Israel. Acestea s-au tensionat din nou după încheierea ostilităţilor, întrucât Israelul a continuat să susţină planurile limitate de la Camp David şi să construiască aşezări în teritoriile ocupate, refuzând, în acelaşi timp, să recunoască OEP. James Beker, secretarul de stat al SUA, împreună cu URSS şi unele state arabe au dus o intensă campanie de pace, încercând să organizeze sesiuni de negocieri. SUA au condiţionat acordarea unui împrumut de $ 10.000 milioane către Israel de încetarea construirii de aşezări în teritoriile ocupate.

Aripa de dreapta a coaliţiei guvernamentale din Israel a ameninţat cu retragerea în cazul în care se va ajunge la un acord care să recunoască statutul OEP. În 1991, Itzac Rabin a fost ales preşedinte al Partidului Laburist, înlocuindu-l pe Shimon Peres.

A cincea rundă a conferinţelor dintre Israel şi palestinieni, reprezentaţi de Iordania, şi la care au participat alte state arabe din regiune, SUA şi Rusia, nu a dat rezultatele scontate, deoarece Israelul a refuzat să acorde regiunilor ocupate statutul de autonomie promis şi a continuat să ocupe Înălţimile Golan, revendicate de Siria.

La alegerile generale din iunie 1992, laburiştii au învins, dar fără a avea majoritatea în Knesset, astfel încât Itzak Rabin a fost nevoit să să ceară sprijinul partidelor religioase, care fuseseră aliate ale Likud în precedentul Knesset. De asemenea, a fost obţinut sprijinul tacit al unor membri din cele două partide arabe. Deşi această coaliţie a fost considerată de observatorii internaţionali ca fiind mai flexibilă în problema palestiniană, la încheierea negocierilor bilaterale în şase runde nu s-a realizat nici un progres notabil. Cu toate acestea, SUA au acordat până la urmă împrumutul pentru construirea aşezărilor evreieşti, în semn de sprijin pentru noul guvern. Procesul de pace, care nu înregistra evoluţii semnificative, a fost suspendat până la preluarea funcţiei de preşedinte al SUA de către William Clinton, în 1993. În acest răstimp au continuat ciocnirile violente între forţele de securitate israeliene şi gherilele palestiniene din teritoriile ocupate. În perioada scursă din 1987 muriseră în intifada palestiniană peste 1600 persoane, dintre care 100 israeliţi. Mişcarea de Rezistenţă Islamică (Hamas) a capturat şi ucis un poliţist evreu de la frontieră, iar Israelul a răspuns prin deportarea în Liban a unui număr de 413 palestinieni suporteri ai Hamas. În martie 1993, ciocnirile dintre evrei şi palestinieni, în special în fâşia Gaza, au atins intensităţi fără precedent, astfel încât oficialii israelieni au închis graniţele teritoriilor ocupate.

Tot în martie, Adunarea Naţională (Knesset) l-a ales ca preşedinte al statului pe liderul Partidului Yahad, Ezer Weizman, iar Beniamin Netanyahu l-a înlocuit pe Itzac Shamir la conducerea opoziţiei Likud.

Deşi au avut loc peste zece runde de negocieri de pace în diferite ţari, acestea nu au înregistrat progrese, în afară de faptul că Israelul a admis, formal, la a noua rundă ţinută în aprilie 1993 la Washington, să discute direct cu liderul delegaţiei palestiniene, Faisal Husseini, rezident al Ierusalimului de est. Cu toate acestea, în iulie Israelul a declanşat un atac aerian şi de artilerie asupra unor ţinte din Liban, ceea ce a suscitat intense proteste internaţionale datorită numărului mare de pierderi înregistrate în rândurile civililor, ca şi daunelor provocate procesului de pace din Orientul Mijlociu.

A unsprezecea rundă de negocieri, ţinută în august la Washington, a adus un succes neaşteptat, prin schimbarea de atitudine atât a OEP cât şi, mai ales, a Israelului, care a culminat cu semnarea, pe 13 septembrie 1993, a Declaraţiei de Principii asupra autoguvernării teritoriilor arabe ocupate. Aceasta curpindea recunoaşterea oficială a Israelului şi OEP şi fusese realizată în cadrul unor negocieri secrete duse cu ajutorul diplomaţilor norvegieni. De asemenea, cuprindea o retragere detaliată, în trepte a ocupaţiei israeliene din teritoriile ocupate, cu termene precise şi stipula rezolvarea problemei palestiniene până în decembrie 1998. Deşi aceasta declaraţie (care a fost ratificată pe 23 septembrie 1993) a fost considerată un pas înainte pe calea reglementării cirzei din Orientul Mijlociu, a suscitat şi o îndârjită opoziţie din partea aripii de dreapta din Knesset şi a agravat disensiunile dintre Organizaţia pentru Eliberarea Palestinei şi restul mişcării mai largi de eliberare a palestinienilor. Yasser Arafat a început să se confrunte cu opoziţia unor ofiţeri superiori, iar grupurile disidente, ca Frontul de Eliberare a Palestinei, au denunţat Declaraţia, considerând-o o trădare.

În octombrie 1993, Itzak Rabin şi Yasser Arafat s-au întâlnit pentru prima oară, la Cairo, în Egipt, unde au convenit să instituie comitete de cooperare pentru implementarea Declaraţiei de Principii. Acest proces s-a extins pe o perioadă de doi ani, timp în care negocierile au fost împiedicate de mai multe atentate şi violenţe comise de Jihadul Islamic (mişcare mai largă, extremistă, antievreiască) şi de grupările hamas ca şi de şovăileile şi ratractările Israelului în încercarea de a împiedica alegerile pentru Autoritatea Naţională Palestiniană şi retragerea forţelor politieneşti şi armate din teritoriile ocupate. Cu mare greutate a început totuşi retragerea forţelor israeliene, fapt pentru care, pe 4 noiembrie 1995, Itzak Rabin a fost asasinat de un student evreu, exponent al forţelor extremiste de dreapta. Simon Perez, ministrul de externe, a fost însărcinat să alcătuiască noul guvern. In acelaşi timp, Israelul a reuşit să încheie tratate cu o serie de ţări arabe care instituiseră un emabargo asupra Israelului.

Israelul a salutat decizia Consiliului Naţional Palestinian din 1996 de amendare a Convenţiei Palestiniene (constituţia Mişcării de Eliberare a Palestinei) prin înlăturarea tuturor clauzelor prin care se cerea distrugerea statului evreu.

La alegerile legislative ţinute în mai 1996, Partidul Laburist şi liderul său, Simon Perez au fost priviţi ca favoriţi şi ca urmare a asasinării lui Itzak Rabin. În realitate, Benjamin Netanyahu a obţinut o victorie marginală, fiind ales prim-ministru în cadrul alegerilor directe, mecanism aplicat pentru prima oară cu acestă ocazie. Astfel, noul guvern a fost format de către Alianţa Likud. Alegerea unui guvern Likud a avut grave implicaţii pentru negocierile de pace dintre Israel şi autorităţile palestiniene, deoarece Partidul Likud declarase că nu va accepta niciodată formarea unui stat palestinian. În această situaţie, în iunie 1996, statele arabe, cu excepţia Irakului, s-au întrunit de urgenţă la Cairo şi au elaborat un comunicat în care se afirma că cerinţa de bază pentru încheierea păcii în Orientul Mijociu este retragerea Israelului din toate teritoriile ocupate. Primul ministru, Benjamin Netaniahu, a refuzat să se întâlnească cu Yasser Arafat, preşedintele palestinian, şi a declarat că nu îl va recunoaşte niciodată. În plus, a fost cooptat, ca ministru al Infrastructurii în noul cabinet, Ariel Sharon, cel care a avut rolul dominant în crearea şi extinderea aşezărilor evreieşti de pe malul vestic al Iordanului. Deşi, până la urmă, Netanyahu a acceptat să se întâlnească cu Arafat, în septembrie, şi a declarat că va continua implementarea angajamentelor guvernului precedent, tergivesările, amânările şi retractările ulterioare ale conducerii israelite au dus efectiv la sistarea procesului de pace. În lunile următoare au reînceput violenţele şi confruntările dintre forţele de securitate palestiniene şi israeliene.

A fost convocată o sesiune extraordinară a Consiliului de Securitate al ONU, la care au participat preşedintele Clinton, Benjamin Netanyahu, Yasser Arafat şi regele Hussein al Iordaniei. În urma unor intense eforturi diplomatice ale SUA, Israelul a acceptat să reia negocierile cu privire la retragerea din Hebron şi redeschiderea graniţelor Gazei şi teritoriilor de pe malul vestic. Punctele cele mai controversate ale disputei arabo-israeliene au rămas problemele minorităţii evreieşti din teritoriile ocupate, ale refugiaţilor palestinieni ca şi statutul Ierusalimului.

În iunie 1997, Camera Reprezentanţilor din SUA a votat o rezoluţie prin care recunoştea statutul Ierusalimului de capitală unică şi indivizibilă a Israelului şi cerea transferarea ambasadei SUA de la Tel-Aviv la Ierusalim. 

Tot în această perioadă, Benjamin Netanyahu a fost acuzat de corupţie şi, deşi nu s-au găsit probe împotriva sa, autoritatea i-a scăzut considerabil, iar în iunie 1997, Ehud Barak, fost ministru al apărării, l-a înlocuit pe Simon Perez la conducerea Partidului Laburist.

În urma unei vizite efectuate de secretarul de stat american, Madeleine Albright, în Orientul Mijlociu, Israelul a uşurat presiunea armată internă din teritoriile ocupate iar Autoritatea Naţională Palestiniană a anunţat închiderea a 17 instituţii afiliate la Hamas.

În noiembrie 1997 coaliţia condusă de Netanyahu s-a confruntat cu o criză de proporţii ca urmare a propunerii Partidului Likud de reformare a sistemului electoral. Pe 12 ianuarie 1998 guvernul israelian a fost supus unui vot de neîncredere, iar poziţia primului ministru a devenit tot mai vulnerabilă. SUA au anunţat că se vor abandona medierile dacă Israelul nu-şi va revizui atitudinea faţă de procesul de pace. În acelaşi timp, forţele palestiniene au ameninţat cu înăsprirea atacurilor teroriste asupra militarilor şi civililor evrei din teritoriile ocupate.

 

Israel - Sistemul politic

 

Israel şi-a declarat independenţa la 14 mai 1948, iar principiile fundamentale pe care statul este construit sunt:

· Democraţia; 

· Libertatea; 

· Justiţia; 

· Pacea.

Sistemul politic se întemeiază pe principiile democraţiei parlamentare. Executivul (guvernul) răspunde politic în faţa autorităţii legislative (Knessetul sau Parlamentul). Există independenţa absolută a structurilor judiciare, care este garantată prin lege.

Alegerile generale au loc la fiecare 4 ani, iar scrutinul este naţional şi secret. Fiecare partid politic este obligat să aibă un program sau un proiect de obiective, să plătească o taxă, să aibă susţinerea a 1500 de membri şi să prezinte o listă a candidaţilor. 

 

Autorităţile publice centrale

 

Şeful statului (Preşedinte)

 

KNESSET GUVERN CURTEA SUPREMĂ

 

Ombudsman

 

 

Administraţia publică locală

 

 Primării Consilii locale 

 

 

Sistemul electoral

 

Israelul are un sistem electoral bazat pe reprezentarea naţională proporţională, iar numărul locurilor pe fiecare listă recunoscută de Knesset este proporţional cu numărul votanţilor care aleg Knessetul (Camera Reprezentanţilor). Singura limitare este pragul de 1.5% (înainte de alegerea celui de-al 13-lea Knesset, pragul electoral era de 1%). Cu alte cuvinte, un partid trebuie să primească cel puţin 1.5% din voturile electoratului pentru a fi reprezentat în parlament.

În concordanţă cu acest sistem, electoratul votează pentru o listă de partid şi nu pentru o persoană particulară din listă. Partidele desemnează direct candidaţii pentru Parlament. 

Alegerile parlamentare au loc la fiecare patru ani, dar Knessetul poate decide susţinerea alegerilor la un termen mai scurt, dar şi la un termen mai mare de patru ani, când circumstanţele susţin această acţiune. 

De la alegerile celui de-al 14-lea Knesset, alegerile parlamentare şi cele pentru primul ministru au loc simultan. 

Numărul locurilor pentru fiecare listă este determinat de numărul voturilor valide primite. 

 

Baza legală a sistemului electoral:

Sistemul electoral se bazează pe două legi cuprinse în Legea fundamentală sau Legea de bază: Legea privind Knessetul - 1958 şi Legea electorală din 1969. După promulgarea Legii Partidelor în 1992, numai partidele înregistrate pot prezenta liste de candidaţi şi pot participa la alegeri.

 

Principiile care stau la baza sistemului electoral:

Cadrul general al sistemului electoral se află în Legea privind Knessetul şi în acord cu acesta, alegerile sunt declarate a fi naţionale, directe, egale, secrete şi proporţionale. Acest articol poate fi amendat doar de votul majorităţii membrilor Knessetului.

Principiul generalităţii alegerilor asigură drepturile active ale fiecărui cetăţean israelian care a împlinit cel puţin 18 ani să aleagă, iar fiecărui cetăţean care a împlinit cel puţin 21 de ani, să fie ales. Legea fundamentală stipulează faptul că Parlamentul a acordat legislativului puterea de a nu recunoaşte dreptul de vot al oricărui cetăţean, dacă aceasta i se pare potivit, dar Knessetul nu a uzat niciodată de această putere.

Principiul alegerilor naţionale conduce Israelul la transformarea în perioada alergerilor într-un singur district electoral. Votul este direct exprimat. Egalitatea alegerilor se aplică prin oportunităţile egale acordate pentru toţi participanţii la alegerile pe liste. 

Principiul alegerilor secrete este susţinut pentru ca asupra alegătorilor să nu se exercite nici o presiune şi nu este susţinută nici o modalitate de violare a votului alegătorilor.

Principiul proporţionalităţii se manifestă în modul în care listele, care se aleg în baza pragului electoral, duc la acelaşi mod de reprezentare în Knesset.

 

Cine poate participa la alegeri:

Potrivit Legii Partidelor politice, numai partidele care sunt legal înregistrate, sau alianţele de două sau mai multe partide, pot prezenta liste de candidaţi şi pot participa la alegeri. 

Platformele care contravin direct sau indirect fiinţei naţionale a statului Israel, sau intereselor poporului evreu, cele care împietează natura democratică a statului sau cele care incită la rasism, nu pot participa la alegeri.

 

Distribuţia locurilor pe listele electorale

Atribuirea mandatelor parlamentare se face proporţional cu numărul de voturi obţinute de partidele care participă la alegeri. Coeficientul electoral rezultă din împărţirea numărului de voturi valabil exprimate în întreaga circumscripţie la numărul de mandate din Knesset, adică 120. La acest coeficient se împarte numărul voturilor exprimate pentru fiecare listă, şi, de câte ori se cuprinde coeficientul în acest număr, atâtea mandate se atribuie listei sau partidului sau coaliţiei care a propus-o. 

Candidaţii de pe fiecare listă propusă pentru Knesset sunt aleşi în ordinea în care sunt distribuiţi pe această listă, adică respectându-se numărul locului pe care candidatul respectiv se află. Dacă un partid primeşte suficiente voturi pentru o listă de zece candidaţi, toţi cei zece candidaţi vor intra în Knesset. Dacă un candidat ales pe lista participantă la alegerea parlamentarilor pentru Knesset refuză să facă parte din cei aleşi sau are un motiv oarecare pentru care nu poate să fie membru plin al Knessetului, atunci următorul candidat de pe listă îl va înlocui.

 

Knesset-ul

 

Knesset-ul sau parlamentul naţional este unicameral. Are 120 de membri. În cadrul parlamentului funcţionează zece comisii permanente. Rolul lor constă în examinarea proiectelor de lege. După votarea legilor, acestea sunt semnate de Preşedinte, Prim-Ministru şi de ministrul care conduce domeniul în care legea respectivă se aplică. Knessetul alege, dintre deputaţii săi, preşedintele şi vicepreşedintele Knessetului. 

De asemenea, dintre deputaţii Knessetului, sunt aleşi şi membrii celor zece comisii. Pot fi desemnaţi, în cazul în care este necesar, şi membrii unor comisii care se ocupă de probleme specifice. Knessetul poate desemna şi o comisie de anchetă, care să cerceteze problemele adresate spre soluţionare, Parlamentului. 

Knessetul poate dezbate sau poate lua decizii, indiferent de numărul membrilor prezenţi. 

Există două sesiuni parlamentare.

Cele zece comisii ale Knessetului sunt:

· Comisia constituţională;

· Lege şi justiţie;

· Afaceri economice;

· Educaţie şi cultură;

· Finanţe, afaceri externe şi apărare;

· Knesset (responsabilă cu regulile parlamentare şi procedurale);

· Afaceri interne şi mediu;

· Muncă;

· Servicii publice;

· Control de stat.

 

Preşedinţia

 

Instituţia prezidenţială este una dintre cele mai prestigioase, dar are puteri limitate. Preşedintele are un mandat de cinci ani şi poate fi reales numai o singură dată. 

Atribuţiile preşedintelui sunt următoarele:

1. Semnarea legilor votate de Knesset;

2. Primirea şi revocarea ambasadorilor altor ţări în Israel;

3. Numirea judecătorilor şi ambasadorilor Israelului în străinătate;

4. Amnistia unor infracţiuni pe baza unei recomandări anterioare;

5. Responsabilităţi în numirea celor care formează guvernul;

6. Atribuţii de protocol;

 

Preşedinţii aleşi de la câştigarea independenţei:

 

Haim Weizmann


1949 -1952

Itzhack Ben Zvi


1952 -1963

Zalmar Shazar


1963 -1973

Ephraim Katzir


1973 -1978

Itzhack Navon


1978 -1983

Haim Herzog



1983 -1993

Ezer Weizmann


1993

 

Guvernul

 

Pentru formarea guvernului este necesară obţinerea suportului a cel puţin 61 de membri ai Parlamentului (Knesset) dintre cei 120 pe care Knessetul îi include. Guvernul este condus de primul-ministru şi controlat de Knesset.

Prim - miniştrii de la proclamarea independenţei Israelului au fost:

David Ben-Gurion


1948 -1954

Moshe Sharett


1954 -1955

David Ben-Gurion


1955 -1962

Levi Eshol



1962 -1968

Golda Meir



1968 -1974

Itzhack Rabin


 1974 -1977

Menachem Begin


1977 -1983

Itzhack Shamir


1983 -1984

Shimon Perez


 1984 -1986

Itzhack Shamir


1986 -1992

Itzhack Rabin


 1992 -1995

Shimon Perez


 1995 -1996

Benjamin Netanyahu

 1996 -1999

Ehud Barak



1999

 

Administraţia locală

 

Există un sistem extensiv al reprezentării la nivel local al administraţiei. Sunt 46 primării, 143 consilii locale şi 54 consilii regionale. Munca autorităţilor locale este supervizată de către Ministerul de Interne, care aprobă şi cuantumul taxelor şi al bugetului. Alegerile pentru şefii autorităţilor locale au loc la fiecare cinci ani, în concordanţă cu apartenenţa politică a candidaţilor pentru posturile oficiale. Bugetul local este constituit din taxe şi impozite, alocaţii acordate de guvern şi alte fonduri obţinute din diferite activităţi.

În jur de 40-50% din acest buget este consumat pentru educaţie. 

 

Sistemul Judiciar

 

Judecătorii sunt independenţi şi sunt numiţi pe viaţă (până la vârsta de 70 de ani) de către Preşedinte. Curtea Supremă este autoritatea care iniţiază modificările legislative, în acord cu Legea de Bază a Statului. Există diferite tipuri de Curţi, cum ar fi Curtea de Magistratură pentru civilii şi infractorii minori, Curtea Districtuală de Apel, Curtea Specială pentru transporturi, muncă, tineret, cu atribuţii juridice foarte bine definite. Există, de asemenea, Curtea Religioasă care se ocupă cu oficializarea căsătoriilor şi a divorţurilor.

În Israel, legislaţia are ca surse:

· dreptul Imperiului Otoman ( înainte de 1917)

· dreptul aplicat în timpul mandatului britanic (1918-1948)

· dreptul statului Israel (după 1949)

· dreptul iudaic.

Sistemul constituţional (Israelul nu are Constituţie) este alcătuit pe Dreptul sau Legea Fundamentală, care include:



- Legea reîntoarcerii;

· Legea Knesset-ului;

· Legea Teritoriului Statului;

· Legea prezidenţială; 

· Legea Guvernului;

· Legea economiei de stat;

· Legea privind forţele armate;

· Legea sistemului judiciar;

Două legi de bază mai sunt încă în discuţie în Knesset, referitoare la drepturile omului şi la procesul legislativ.

 

Alegerile din 17 mai 1999 

 

Alegerile din Israel din 17 mai 1999 au avut două obiective: desemnarea primului-ministru (de la alegerile anterioare, primul-ministru este ales direct) şi alegerea parlamentului (Knesset). 

Noul premier al Israelului este Ehud Barak, reprezentantul Partidului Muncii, care a obţinut una dintre cele mai nete victorii din istoria alegerilor parlamentare israeliene (56% contra 44%). Nivelul de participare a electoratului a fost, de asemenea, unul dintre cel mai ridicat: aproximativ 80%.

Alegerile pentru cel de-al cincisprezecelea Knesset au produs o configuraţie interesantă, dând câştig de cauză coaliţiei "Un singur Israel", condusă de noul premier, cu 27 de mandate, urmată de rivalul tradiţional, partidul de dreapta, Likud, al fostului premier, cu 19 mandate. Ambele partide au înregistrat însă un recul (vezi tabelul cu rezultatul alegerilor). 

Cea mai mare surpriză este ascensiunea Partidului Shass, ultraortodox, care a obţinut 17 locuri faţă de 10 locuri la alegerile anterioare.

Mulţi comentatori consideră că, de fapt, nu este o victorie atât de categorică a lui Ehud Barak, cât o înfrângere extrem de categorică a lui Benjamin Netanyahu.

Alegerile pentru Knesset au dovedit că societatea israeliană este mai divizată ca oricând. Se observă o atenuare a fracturii ideologice stânga-dreapta, dar şi o atenuare a simpatiilor etnice, determinată şi de emigrarea masivă din ultimii ani a evreilor ruşi şi a evreilor magrebieni. Ultrareligioşii şi emigranţii şi-au sporit locurile în Knesset pe seama celor două mari partide tradiţionale.

În afara Israelului, de la Damasc până la Washington, alegerea lui Ehud Barak a fost salutată ca o renaştere a procesului de pace. Totuşi, ţările din Orientul Mijlociu au reacţionat cu prudenţă, afişând un optimism moderat.

Într-adevăr, este foarte probabil ca procesul de pace să fie relansat, dar cei prea optimişti vor fi dezamăgiţi. Şansele ca alegerile actuale să producă o schimbare radicală în politica externă a Israelului sunt reduse. Se apreciază că Ehud Barak va negocia în continuare prudent, oferind soluţii asimetrice pentru dosarele tensionate din zonă, având oricum, atuul că pare mai conciliant decât Netanyahu.

Paradoxal, miza alegerilor actuale a fost mai degrabă politica internă decât cea externă. Tema centrală a alegerilor a fost relaţia dintre secularişti şi religioşi, iar rezultatul alegerilor lasă această dispută într-o zonă nebuloasă.

Presiunea agendei interne va lăsa probabil, puţin loc de manevră lui Ehud Barak pentru mişcări spectaculoase în politica externă.

 

Rezultatul final al alegerilor din 17 mai 1999 - Knesset (120 locuri):

	Un Singur Israel
	26

	Blocul Likud
	19

	Shass
	17

	Meretz
	10

	Israel B' aliya
	6

	Shinui
	6

	Partidul de Centru
	6

	Partidul Naţional Religios
	5

	Israel Beteinu
	4

	Unitatea Naţională
	4

	Un singur popor
	2

	Iudaismul Unit Torah
	5

	Hadash
	3

	Arabii uniţi
	5

	Alianţa democratică naţională
	2

Evaluare a consecinţelor recentelor alegeri din Israel

 

Majoritatea observatorilor externi au salutat victoria lui Ehud Barak la alegerile din 17 mai 1999. Aproape toţi, începând din SUA până în Siria, au aplaudat înfrângerea lui Netanyahu, care era privit ca principalul obstacol în calea unei păci cuprinzătoare în Orientul Mijlociu. S-a presupus că alegerea lui Barak înseamnă mai mare flexibilitate în privinţa unei serii întregi de probleme de la managerizarea retragerii Israelului din Libanul de Sud până la o deschidere spre ideea statului palestinian şi chiar, în final, o pace cu Siria care să implice retragerea de pe Înălţimile Golan. Presupunerea se baza pe faptul că Barak şi un guvern condus de laburişti are şanse mai mari să ajungă la o înţelegere decât guvernul Netanyahu dominat de Likud.

Fără îndoială că Barak este personal mai angajat spre obţinerea unui acord decât a fost predecesorul său. Dar acest lucru nu înseamnă că el va reuşi sau că va fi atât de flexibil cum anumiţi observatori străini evaluează.

Analiştii politici s-au concentrat asupra problemelor de politică externă şi de securitate, dar unii dintre ei consideră că actualele alegeri din Israel au avut ca temă principală situaţia din interior şi nu politica externă. 

Pentru prima dată în 50 de ani nu securitatea naţională a fost miza principală a alegerilor, ci identitatea naţională. 

Subiectul principal al alegerilor l-a reprezentat relaţia dintre secularişti şi religioşi. 

Pentru cei din urmă, Israelul este căminul etnicilor evrei adică a acelora care pot revendica genealogic o descendenţă evreiască. Seculariştii consideră că statul Israel trebuie să fie neutru în probleme ce ţin de religie. Asta înseamnă că cineva poate fi evreu fără să fie un practicant al legilor rituale evreieşti şi chiar să nu creadă în Dumnezeul evreilor. Statul a fost văzut ca un apărător al drepturilor şi libertăţilor cetăţeneşti, păstrând o anumită moştenire a tradiţiei evreieşti, dar care face distincţie clară între cetăţenie şi religiozitate. 

Au existat trei facţiuni care sunt considerate ca participante principale la fondarea statului Israel. Toate trei sunt seculariste. 

Prima este tradiţia liberal democratică întruchipată de Theodor Herzi, fondatorul sionismului, care a fost un naţionalist în cea mai strictă înţelegere a termenului.

A doua este tradiţia socialistă, întruchipată de David Ben-Gurion, primul prim-ministru, care a fost complet secularist.

În sfârşit, a fost tradiţia naţionalist romantică întruchipată de Menahem Begin care a cochetat cu religia şi a putut să se alieze confortabil cu adepţii religioşi, dar care n-a fost cu adevărat religios, în sensul angajării personale de a folosi legea evreiască ca un substitut pentru legea seculară.

Trebuie amintit că cei mai profunzi evrei ortodocşi s-au opus formării statului Israel independent şi secular. Dincolo de revendicarea teologică că crearea Israelului trebuia să fie opera lui Mesia şi nu a oamenilor, au existat din partea religioşilor suspiciuni privind motivaţiile pentru care seculariştii fondau statul Israel. Extrema ortodoxă vedea această distincţie dintre cetăţenia israeliană şi etnicitatea evreiască pe de o parte şi practicile religioase pe de altă parte, ca fiind învăţături importate de secularişti de la revoluţiile americane şi franceze în cultura evreiască. În această interpretare Israelul era a de fapt un stat anti-evreu.

Majoritatea ortodocşilor antisionişti au suferit o interesantă transformare după fondarea Israelului. Ei s-au opus formării Israelului, act considerat o blasfemie. Dar odată Israelul creat, ei nu mai participau la un act de blasfemie. Israelul devenise un fapt şi participarea lor la viaţa politică nu mai reprezenta o încălcare a legii evreişti.

Ei au participat profund şi efectiv la viaţa politică şi ajutaţi de faptul că viaţa politică a fost de la început divizată în două fracţiuni. Pe de o pare a existat fracţiunea dominantă a socialiştilor. Pe de altă parte exista fracţiunea naţionaliştilor romantici, care în anumite ocazii se aliau cu mica facţiune liberală.

De-a lungul întregii perioade din 1948 până în 1973 socialiştii au dominat viaţa politică. Problema fundamentală a fost politica externă şi apărarea naţională. În interior mişcarea sindicală domina viaţa economică şi acest lucru a contribuit la menţinerea la putere a maşinii politice laburiste. Totuşi, această problemă era banală în raport cu supravieţuirea Israelului într-un mediu extrem de periculos. Abilitatea laburiştilor de a se proiecta pe sine ca cei mai iscusiţi manageri ai politicii externe şi ai securităţii naţionale i-a ţinut la putere timp de o generaţie.

Trebuie menţionat că, chiar în perioada hegemoniei politice a laburiştilor, aceştia au fost nevoiţi să formeze coaliţii cu partidele religioase. Acest lucru a fost determinat de existenţa sistemului electoral proporţional fără prag de intrare în Knesset care propulsa multe partide mici şi majoritatea absolută era greu de obţinut de către un singur partid, fie el şi cel laburist.

Partidele religioase mici, divizate de-a lungul liniilor doctrinare sau a personalităţilor, reprezentau o parte minoră în viaţa Israelului. Cu toate acestea, prezenţa lor era mai puternică în viaţa politică. Cu excepţia unor rare momente când cele două mari partide de dreapta şi de stânga au recurs la marea coaliţie, partidele religioase erau ataşate la guvernare pentru a se putea obţine majoritatea absolută. Astfel, aceste partide religioase au dobândit putere peste procentul real de reprezentare în viaţa Israelului. Au primit portofolii importante şi au putut să ia decizii importante pentru viaţa cotidiană a Israelului.

Alegerile din mai 1999 au fost percepute ca o sondare a opiniei publice israeliene privind procesul de pace, dar şi ca un referendum asupra dezbaterii interne între conceptele de Israel secular sau Israel religios. 

Ţesătura socială este divizată de viziuni complet diferite despre cum ar trebui să arate societatea israeliană. La o extremă se află tradiţia rabinică care merge înapoi până la căderea celui de-al Doilea Templu. Pe de altă parte, există acel Israel care este în primul rând preocupat să construiască o afacere şi să fie prezent la bursă. 

Reprezintă deci Israelul al Treilea Templu, o lumină către naţiuni sau căminul unde evreii pot veni de pretutindeni pentru a fi în siguarnţă şi a face bani?

Rezultatul alegerilor confirmă sondajele anterioare care anunţau că majoritatea populaţiei israeliene doreşte continuarea procesului de de pace cu palestienii şi vecinii arabi. 

Înfrângerea categorică a lui Netanyahu, reculul fără precedent al partidului de dreapta Likud (19 locuri în actualul Knesset faţă de 32 de locuri în precedentul Knesset), ca şi ratarea intrării în parlament a unor mici partide ultraortodoxe care se opuneau cu îndârjire procesului de pace, demonstrează că electoratul israelian a respins poziţia radicală şi intransigentă promovată de Netanyahu şi sprijinitorii săi. 

Lucrurile sunt mai puţin clare în ceea ce priveşte răspunsul pe cel de-al doilea front al disputei dintre secularişti şi religioşi.

Reculul Likudului care cocheta cu partide religioase intransigente pare a sugera că electoratul israelian s-a orientat spre ideea seculară. Pe de altă parte, plusul de 7 locuri, de la 10 la 17, obţinut de partidul ortodox Shas arată că bătălia dintre secularişti şi religioşi este departe de fi terminată. Shas, care este unul dintre cei mai mari învingători ai actualului scrutin, este sprijinit de emigranţii mai săraci din Nordul Africii şi are o linie dură în probleme religioase şi sociale, ca şi în problema procesului de la Oslo.

Alegerile au mai arătat că societatea israeliană rămâne puternic divizată. În acelaşi timp se observă o diminuare a fracturii ideologice dreapta-stânga, dar o creştere a divizării etnice, prin creşterea numărului imigranţilor din Rusia şi Africa de Nord.

Barak a câştigat personal convingător, dar în Knesset el deţine doar o minoritate şi este nevoit să construiască o coaliţie. Paradoxal, tocmai necesitatea construirii unei coaliţii largi, care ar duce mai multă stabilitate, reprezintă călcăiul lui Ahile pentru Barak, care trebuie să facă multe concesii. 

Majoritatea observatorilor străini urmăresc evoluţia procesului de pace şi aşteaptă ca Barak să facă progrese în negocieri, dar criza de identitate a Israelului îl va determina probabil să se focalizeze asupra problemelor interne.

Pe de altă parte, domnul Barak este membru al aripei de dreapta a Partidului Muncii şi a fost singurul membru al guvernului primului-ministru Ytzhak Rabin, în 1995, care s-a abţinut în legătură cu acordul de extindere a autonomiei în Cisiordania.

În campania electorală, premierul Barak a promis că va respecta acordul de la Wye Plantation. Potrivit opiniei liderilor Partidului Muncii, ele ar vrea acum să-şi schimbe părerea, pentru a facilita intrarea, în coaliţia pe care o formează, a unor partide de dreapta, cum ar fi Partidul Naţional Religios (PNR, cu un număr de 5 deputaţi), partidul Shas, sau chiar Blocul Likud. PNR, emananţia politică a coloniştilor evrei, precum şi Likud şi Shas se opun acordării unor concesii teritoriale palestinienilor.

După victoria sa în alegeri, domnul Ehud Barak a adoptat o linie dură în problema palestiniană, excluzând în special orice concesie referitoare la Ierusalim şi orice revenire la frontierele Israelului anterioare anului 1967.

Deputaţii din PNR au afirmat, foarte recent, că domnul Barak le promisese continuarea procesului de colonizare evreiască în Cisiordania. Surse din Partidul Muncii au afirmat recent că domnul Barak se situează mai la dreapta decât se credea în partid. 

Totuşi, trăsătura enigmatică a lui Barak împiedică formarea unei imagini clare despre politica pe care acesta intenţionează să o promoveze.

 

Politica externă

 

Negocierile de pace israeliano-palestiniene - procesul de la Oslo

 

Declaraţia de principii privind înţelegerile interimare de autonomie (autoguvernare) - acordurile de la Oslo - semnată în septembrie 1993 a oferit un cadru pentru o înţelegere negociată între cele două părţi. Declaraţia anunţa că guvernul israelian şi Organizaţia pentru Eliberarea Palestinei "sunt de acord cu faptul că este timpul să se pună capăt deceniilor de conflict, să se recunoască drepturile lor legitime şi politice reciproce, să se străduiască să trăiască în coexistenţă paşnică, în demnitate şi securitate mutuală şi să se ajungă la o pace justă, durabilă şi globală, ca şi la o reconciliere istorică". 

S-a prevăzut ca în timpul unei perioade de tranziţie de 5 ani, să se realizeze autonomia şi să se stabilească Autoritatea Palestiniană- de fapt guvernul palestinian - a cărei jurisdicţie ar fi trebuit să acopere Cisiordania (West Bank) şi fâşia Gaza. Problemele cele mai spinoase - refugiaţii, coloniile şi Ierusalimul- trebuiau reportate negocierilor finale. 

Negociatorii israelieni şi palestinieni au căzut de acord ca ultimul stadiu al negocierilor să debuteze în mai 1996 şi să fie finalizate în mai 1999. S-a sperat ca aceste convorbiri cuplate cu măsuri vizibile de realizare a încrederii vor crea punţi de legătură între israelieni şi palestinieni. Calendarul iniţial a fost întârziat. Încă de la început, guvernul laburist a impus o lectură restrictivă a acordului. Astfel, numeroase angajamente israeliene nu au fost respectate: construcţia unui treceri între Cisiordania şi Gaza, eliberarea prizonierilor politici palestinieni, reglementarea dreptului de întoarcere a persoanelor deplasate. Fiecare atentat organizat de Hamas, grupare radicală palestiniană, a servit drept justificare pentru măsuri unilaterale israeliene. În felul acesta, mişcarea islamistă a primit un fel de "drept de veto" privind convorbirile de pace. Domnul Uri Savir, unul dintre principalii negociatori israelieni ai acordurilor de la Oslo, recunoaşte astăzi că, făcând din terorism "miza principală", guvernul său a întărit poziţia teroriştilor şi a altor opozanţi ai procesului de pace şi le-a oferit de asemenea dovada că ei posedă o armă redutabilă contra păcii. 

Nu a fost prevăzut nici un mecanism de arbitraj în caz de blocaj al negocierilor şi acest lucru a permis guvernelor israeliene să renege angajamentele fără a suferi daune.

În acelaşi timp SUA s-a raliat sistematic, de fapt, poziţiei Tel-Aviv-ului.

Acordurile de la Oslo au în centrul lor principiul "teritorii contra securitate". Refuzul israelian al acestui principiu a fost confirmat de continuarea politicii de colonizare. De fapt, principiul "teritorii contra securitate" s-a transformat în realitate în "colonii contra pace".

Confiscarea terenurilor şi a infrastructurilor a continuat. În loc să se retragă din ansamblul Cisiordaniei, cu excepţia coloniilor a căror viitor urma să se discute mai târziu, guvernul laburist a lui Itzhak Rabin a impus un decupaj kafkian al Cisiordaniei în trei zone A, B şi C (conform acordurilor Oslo II). 

Zona A, formată din marile aglomeraţii urbane palestiniene a trecut sub controlul palestinian total cu excepţia Hebron-ului, care a beneficiat de un statut special. 

În zona B, care cuprinde practic ansamblul celor 450 de sate palestiniene ale Cisiordaniei, securitatea şi lupta contra terorismului este asigurată de armata israeliană. 

Zona C, care cuprinde cea mai mare parte a Cisiordaniei, dar practic nelocuită, a rămas sub ocupaţia totală a Israelului. Autoritatea palestiniană controlează doar 10% din Cisiordania şi abia 30% dacă se iau în consideraţie zonele A şi B şi două treimi din Gaza.

Abordarea securităţii, problemă extrem de sensibilă în percepţia israeliană, necesită discutarea unei game largi de probleme complexe.

Palestinienii doresc să-şi creeze propriul stat care să se bucure de suveranitate deplină şi drepturi comparabile cu ai altor membri ai comunităţii internaţionale. Dar, chiar dacă actualul guvern al lui Barak, perceput mai flexibil decât cel precedent va accepta statul palestinian, el va insista ca palestinienii să plătească un preţ greu cu consecinţe permanente asupra propriei lor securităţi:

· Viitorul posibil stat palestinian va fi dependent economic de Israel;

· Puterile sale suverane vor fi masiv limitate;

· Pelestinienii vor fi nevoiţi să accepte ca porţiuni importante de teritorii împreună cu locuitorii palestinieni care trăiesc pe ele să rămână pe un termen indefinit sub controlul Israelului sau chiar să fie trecute sub suveranitatea Israelului.

 

 

 

 

 

 

 

 

 

 

 

 Guvernul Netanyahu a prezentat cereri de securitate caracterizate de preocupări legitime şi bine argumentate, dar şi de spaime exagerate şi îngrijorări artificiale cu scopul de a menţine cât mai mult din ceea ce naţionaliştii israelieni consideră ca fiind pământul lor. Liderii Partidului Muncii agreează, de asemenea, garanţii puternice de securitate şi prevăd retragerea din doar un număr mic de colonii. Totuşi, analiştii partidului sprijină trasarea unei linii de frontieră care să păstreze coloniile evreieşti în cadrul teritoriul Israelului, dar să lase palestinienilor o parte mai mare din teritorii.

 

Zonele tampon

Orice guvern israelian va cere ca Autoritatea Palestiniană şi/sau succesorul ei să renunţe la dreptul de a forma alianţe militare cu alte state sau să găzduiască consilieri şi forţe militare străine. Aceste cereri sunt făcute pentru a asigura că Cisiordania şi fâşia Gaza nu se vor transforma în baze avansate ale unor state ostile ca Irak sau Iran.

Pentru palestinieni va fi foarte greu să accepte aceste limitări drastice privind suveranitatea lor naţională.

Israelul vrea să evite formarea unei coaliţii potrivnice care ar putea să cuprindă statul palestinian, o Iordanie radicalizată politic şi un Irak revitalizat.

Israelul va căuta să menţină controlul pe termen indefinit, dacă nu chiar suveranitatea deplină asupra Văii Iordanului şi asupra culturilor platourilor înalte din vest.

Israelul va încerca, de asemenea, să anexeze pământul din vestul Samariei şi din jurul Ierusalimului.

În sfârşit, Israelul va dori să reţină controlul asupra câtorva drumuri cheie, ca de exemplu drumul trans-Samariei care face legătura între Israel şi Valea Iordanului. În timpul unei eventuale crize această reţea de drumuri va permite o desfăşurare rapidă a forţelor militare israeliene. Aceste drumuri, combinate cu aşezările israeliene, vor fragmenta însă teritoriul palestinian.

 

Spaţiul aerian, pământul şi armamentul

Israelul va căuta probabil să obţină o înţelegere care să permită forţelor sale aeriene să efectueze zboruri de recunoaştere deasupra Văii Iordanului şi, de asemenea, să poată efectua manevre deasupra Cisiordaniei. Se argumentează că fără un asemenea acord, forţele aeriene nu vor avea suficient spaţiu pentru zboruri de antrenament. Deţinerea proprietăţii asupra deşertului Negev şi colaborarea strategică cu SUA şi Turcia fac ca argumentul privind necesitatea spaţiului pentru antrenament să nu fie convingător. Motivul real îl reprezintă familiarizarea piloţilor israelieni cu conturul Cisiordaniei pentru a le permite să lupte dacă va fi nevoie.

Israelul va dori să menţină un număr de locuri pentru culegere de informaţii, pentru apărare aeriană şi pentru rachete balistice în Cisiordania. Câteva dintre aceste locuri de avertizare timpurie vor fi localizate în interiorul aşezărilor evreieşti, altele vor opera în locuri izolate controlate de militari.

Israelul va încerca să limiteze cantitatea de armament pe care palestinienii o vor putea menţine, cu puţin mai mult decât este prevăzut în cadrul acordurilor Oslo II din octombrie 1995. Acest acord permite arme mici şi vehicule blindate uşoare, dar interzice arme anti-tanc şi anti-aeriene.

 

Coloniile şi apa

Isarelul îşi procură o treime din apa sa din Cisiordania fără a mai socoti şi pe cea pentru coloniile evreieşti. Orice guvern israelian va fi preocupat de managerizarea comună a acestor resurse. Sunt şi voci mai radicale ca cea a lui Ariel Sharon care susţine ideea suveranităţii Israelului asupra resurselor de apă. Pentru a reţine controlul asupra importantelor surse naturale de apă subterană, Israelul ar putea insista pentru păstrarea unor părţi din vestul Samariei.

Chiar dacă cele două părţi vor ajunge la un acord care va permite Israelului să menţină controlul asupra unor teritorii importante în Cisiordania, vor rămâne mari enclave palestiniene în interiorul zonelor controlate de Israel şi câteva aşezări evreieşti şi locuri de avertizare rapidă în regiunile controlate de palestinieni. Coloniile, ca Qiryat Arba în Hebron, sunt construite pe pământ palestinian confiscat în mijlocul unor teritorii populate de palestinieni şi în sfidarea rezoluţiilor ONU. Ar fi un afront permanent pentru orice viitor guvern palestinian, ca şi pentru vecinii palestinieni ai coloniilor evreieşti. Mulţi dintre coloniştii evrei aparţin grupurilor sioniste extremiste care îi urăsc pe palestinieni şi au fost responsabili pentru acte de terorism împotriva lor. Dacă aceste colonii vor rămâne - şi este greu de crezut că vreun guvern israelian să aibă curajul şi voinţa politică să se retragă - atunci coloniştii şi palestinienii din vecinătatea lor vor trebui monitorizaţi îndeaproape de forţele de securitate israeliene şi palestiniene, ceea ce presupune o strânsă colaborare între Israel şi Autoritatea Palestiniană.

Autoritatea Palestiniană şi majoritatea covârşitoare a populaţiei palestiniene cred că ei au dreptul inalienabil la autodeterminare naţională în regiunile unde ei sunt majoritari. Palestinienii doresc stabilirea unui stat palestinian în Cisiordania şi fâşia Gaza cu capitala la Ierusalimul de Est şi cu nivelul maxim de suveranitate posibil. Aceasta înseamnă:

· Asigurarea unei maxime continuităţi teritoriale a zonelor sub controlul Autorităţii Palestiniene.

· Stabilirea unui termen limită pentru oricare dintre concesiile pe care le-ar face, fie în ceea ce priveşte controlul asupra pământului, fie în ceea ce priveşte libertatea de acţiune în politica externă.

· Renunţarea la cât mai puţin din teritoriu - maximum 10%.

Diferenţa dintre cererile fostului guvern Netanyahu şi palestinieni a fost aşa de mare încât nu e de mirare că nu s-a putut ajunge la o înţelegere finală, dar chiar şi noul guvern al laburistului Ehud Barak va avea mari dificultăţi să satisfacă cererile palestinienilor asupra problemei refugiaţilor, aşezărilor evreieşti, controlului asupra teritoriilor şi statutului Ierusalimului. 

Pe de altă parte, chiar pretenţiile mai modeste ale laburiştilor limitează drastic independenţa viitorului stat palestinian ceea ce va crea ostilitate, exprimată prin proteste de masă şi acte de terorism care vor afecta în final securitatea Israelului.

În contextul actual, Israelul este nevoit să facă o alegere dureroasă din trei soluţii posibile:

· să accepte coexistenţa a două state suverane unul lângă altul;

· să păstreze teritoriile şi să instaureze practic un regim de apartheid;

· să accepte un stat binaţional unic, în care toţi cetăţenii, arabi sau evrei, să aibă drepturi cetăţeneşti egale.

În Israel, ultimele sondajele de opinie arată că peste 70% dintre israelieni cred că stabilirea unui stat palestinian independent este inevitabilă. Pentru prima oară, peste 50% din populaţia israeliană consideră că formarea unui stat palestinian ar fi o soluţie justă a conflictului.

Surprinzător, nici unul din cei 5 candidaţi principali la funcţia de prim ministru la alegerile precedente nu au declarat că sprijină formarea unui stat palestinian.

Benyamin Netanyahu şi Zeev Begin, fiul fostului prim ministru Menahem Begin, se opun oricărei forme de autonomie, nemaivorbind de independenţă.

Ehud Barak si Yitzak Mordechai au afirmat, de asemenea, că nu văd un al doilea stat pe teritoriile din vestul râului Iordan, dar este probabil că ei vor avansa în negocierile cu palestinienii şi vor aduce, prin urmare, un asemenea stat mai aproape de realitate.

Azmi Bishara agreează un stat binaţional unic. În mod paradoxal, dezbaterea privind un stat binaţional ar putea conduce spre acceptarea soluţiei cu două state.

În timp ce rădăcinile soluţiei existenţei a două state merg înapoi la rezoluţia ONU de partiţionare din 1947, ideea de stat binaţional a fost întotdeauna respinsă ca fiind o antiteză la sionism şi la existenţa unui stat independent evreu.

Astfel, soluţia a două state este, în termeni relativi, mult mai acceptabilă pentru opinia publică israeliană decât cea a statului unic binaţional.

Ar fi într-adevăr o ironie, dacă până la urmă, stabilirea statului palestinian se va face nu din alt motiv decât acela al dorinţei de a evita o altă soluţie, probabil radicală.

 

Acordul de la Wye Plantation

 

După un intens efort diplomatic, în care preşedintele Clinton a investit propria sa credibilitate, la 23 octombrie 1998 a fost încheiat un nou acord între israelieni şi palestinieni care ar fi trebuit să relanseze procesul de pace început prin înţelegerile de la Oslo. Acordul, intitulat "Memorandumul de la Wye River" cuprinde următoarele puncte:

· Un plan de securitate care să restrângă violenţa cauzată de terorişti;

· O redesfăşurare a trupelor israeliene care urmează, într-o perioadă de 90 de zile să se retragă cu încă 13,1% din teritoriul Cisiordaniei;

· Transferul a 14,2% din teritoriile aflate sub controlul comun israeliano-palestinian spre controlul palestinian;

· Revocarea paragrafelor din Carta Naţională Palestiniană care sunt ostile Israelului;

· Garantarea a două coridoare de trecere în condiţii de siguranţă între Gaza şi Cisiordania;

· Angajamentul Israelului că este gata să discute a treia fază de retragere din Cisiordania.

· Eliberarea a 750 de prizonieri palestieni în trei faze;

· Deschiderea unui aeroport palestinian în Gaza.

 

Acordul de la Wye River a fost suspendat ulterior de către guvernul israelian al premierului Netanyahu.

 

Tratativele israeliano-siriene

 

Tratativele de pace dintre Siria şi Israel s-au blocat datorită problemei amplorii şi programului unei retrageri a Israelului de pe Înălţimile Golan. Siria şi aliatul său, Libanul sunt singurele state arabe vecine Israelului care încă nu au încheiat pacea cu acesta. Israelul a încheiat, însă, tratate cu Egiptul şi cu Iordania şi acorduri interimare cu OEP. Cu toate acestea, Israelul a relevat că nu va ceda cu uşurinţă în problemele de securitate pe care le consideră de importanţă vitală. 

Negocierile de pace dintre Siria şi Israel au început acum 8 ani, dar au evoluat foarte greu, iar în timpul guvernului Netanyahu au fost complet îngheţate.

Care sunt obstacolele? În primul rând este vorba de o neîncredere profundă şi de deosebiri foarte mari de mentalitate, de experienţă ideologică şi naţională. Timpul, toleranţa, urmărirea strictă a obligaţiilor asumate, precum şi intensificarea contactelor ar putea, în cele din urmă, să ducă la depăşirea tuturor acestor obstacole. Până atunci, cele două părţi aflate în conflict trebuie să-şi soluţioneze neînţelegerile concrete.

 

Tematica negocierilor

Negocierea urmăreşte cinci probleme majore: 

· Frontierele; 

Este probabil ca israelienii să insiste ca, în eventualitatea retragerii de pe Înălţimile Golan, frontierele finale să fie trasate de-a lungul a ceea ce se cunoaşte sub denumirea de „graniţe internaţionale” convenite în 1923 pentru Palestina sub mandat britanic, care sunt uşor diferite de cele care au rezultat după armistiţiul din 1949. Sirienii, la rândul lor, pretind ca noile frontiere să fie cele din 4 iunie 1967, adică acelea care existau până la ocuparea de către Israel a Înălţimilor Golan. Israelul pretinde însă că aceasta nu este frontiera reală, pentru că ea n-a fost niciodată marcată. Este de aşteptat să aibă loc discuţii amănunţite asupra problemei teritoriale. O parte din zonele controlate de sirieni înaintea războiului de 6 zile au fost câştigate în câteva hărţuieli de frontieră în anii '50 şi '60 şi, prin urmare, Israelul va exprima punctul de vedere că nu pot fi revendicate teritoriile câştigate prin forţă. În cadrul unei păci cu Damascul, a declarat Ehud Barak, Israelul nu ar fi de acord ca Siria să aibă acces la Lacul Tiberiade. El a precizat că Israelul nu s-a hotărât încă asupra frontierei definitive. Promovarea proiectului va depinde de mai mulţi factori şi anume: aranjamentele de securitate, controlul asupra apelor şi normalizarea relaţiilor.

· Apa; 

Dacă pentru preşedintele sirian Hafez Al-Assad, lucrul cel mai important va fi abilitatea de a recupera toate teritoriile, pentru Israel problema frontierelor este strâns legată de chestiunea apei. Israelul doreşte un acord care să nu ofere Siriei controlul complet al apelor lacului Tiberiade (Marea Galileii). Îngrijorarea israeliană este legată de faptul că, oricare ar fi noua frontieră, prezenţa mai multor oameni şi animale în zona controlată din nou de sirieni ar putea mări riscul contaminării apei. De asemenea, preocuparea israeliană este legată şi de temerea că sirienii ar extrage mai multă apă decât partea care le va fi acordată. 

Problema apei va cere negocieri atente şi, probabil, o formă de garanţii internaţionale.

· Securitatea;

Este o problemă vitală. Sensibilităţile opiniei publice israeliene sunt foarte mari în această chestiune. În consecinţă, Israelul, în cadrul negocierilor, acordă o atenţie deosebită cererii de a instala staţii de avertizare timpurie pe Înălţimile Golan. De altfel, anterioara rundă de negocieri s-a împotmolit tocmai la acest subiect. Sirienii au dat de înţeles că vor accepta aceste staţii, dar cu personal american. Totuşi, tradiţionala teamă israeliană de a ipoteca securitatea ţării unei a treia puteri, oricât de apropiată ar fi aceasta, precum şi reticenţa americană de a avea implicaţi soldaţi într-o zonă expusă, pot periclita acest compromis. Domnul Ehud Barak a declarat că Israelul va insista pentru instalarea unor staţii de avertizare terestre în zona Înălţimilor Golan, în eventualitatea unei păci cu Siria. Există şi oferta americană privind instalarea unui sistem electronic sofisticat care să ofere atât Siriei, cât şi Israelului date despre mişcările de trupe din zonă.

Poate de o importanţă mai mare va fi acordul asupra desfăşurării echilibrate de forţe în zona de graniţă. Israelul doreşte ca Siriei să-i fie interzisă desfăşurarea de forţe în apropierea Înălţimilor Golan. În plus, Israelul pretinde nu numai redesfăşurarea trupelor siriene spre nord, dar şi restructurarea lor, astfel încât să aibă mai puţin armament greu disponibil pentru a-l transporta rapid către noua frontieră. Alt argument al Israelului, care susţine cererea anterioară, este că, dacă frontiera Siriei cu Israelul reprezintă numai 3% din întreaga lungime a frontierelor siriene, atunci forţele armate siriene trebuie să desfăşoare acelaşi procent în apropierea graniţei cu Israelul. Siria consideră, însă, că mandatarea Israelului în reconfigurarea forţelor sale armate reprezintă o încălcare a suveranităţii sale şi nu poate fi acceptată.

· Definirea normalizării relaţiei Siria-Israel; 

Ritmul unei eventuale retrageri a Israelului poate fi mai uşor de negociat. Există deja un acord tacit de a sincroniza ritmul retragerii cu intensitatea normalizării. Sirienii nu par foarte entuziaşti să vadă steagul israelian fluturând deasupra Damascului şi hoardele de turişti israelieni vizitând punctele de atracţie turistică ca Aleppo sau Palmira. Israelienii, pe de altă parte, nu vor fi foarte încântaţi de o „pace rece”, care nu le poate oferi nici un sentiment de încredere în noile aranjamente. Deci, definirea stării de normalitate va fi o sfidare serioasă.

· Liban; 

Cea mai teribilă sfidare pare a fi aducerea la masa negocierilor a problemei Libanului. Libanezii, a căror politică externă în regiune este aproape un ecou al celei siriene, doresc retragerea forţelor israeliene de pe pământul lor, în conformitate cu Rezoluţia 425 a Naţiunilor Unite. Israelul condiţionează retragerea, de asigurările privind riscurile legate de atacurile Hezbollahului. Siria reprezintă cheia care ar putea asigura eventuala dezarmare a Hezbollahului în schimbul păcii. Sudul Libanului a rămas ultimul front de luptă al războaielor arabo-israeliene. Armata Israelului ocupă o zecime din teritoriul Libanului, în sud, ca protecţie împotriva atacurilor gherilelor arabe. Israelul a invadat prima oară Libanul în 1978. A doua invazie importantă a Israelului a avut loc în 1982, iar în 1985 a creat o zonă de securitate de-a lungul frontierei libaneze. La nord de zona de ocupaţie, Siria deţine 30000-40000 de militari şi doreşte să menţină Libanul în sfera ei de influenţă. Oficial, guvernul libanez sprijină rezistenţa împotriva Israelului şi prezenţa armatei siriene, pe care Damascul a menţinut-o din 1990, când a intervenit pentru a pune capăt războiului civil ce dura de 15 ani. În zona de securitate din sudul Libanului conflictul continuă cu mai mică sau mai mare intensitate în ciuda prezenţei unei forţe de menţinere a păcii formată din 5000 de militari ONU. Principala cerere a Israelului rămâne securitatea. Israelul ar putea accepta retragerea din sudul Libanului chiar în condiţiile păstrării influenţei siriene in Liban. În Israel întrebările legate de problema libaneză sunt: este bine pentru Israel să obţină propria securitate pe seama independenţei Libanului? Va fi, în termeni de securitate, avantajoasă o înţelegere în Golan, dar care să permită mişcarea liberă a Siriei în Liban? Pe de altă parte, Siria doreşte să folosească Hezbollahul ca o carte de negociere. Problema Libanului poate fi problema cea mai sensibilă a negocierilor.

 

Proiectul acordului de pace

 

În timpul ultimului guvern laburist a lui Simon Peres, la 8 ianuarie 1996, săptămânalul „Al Manar” din Ierusalim a prezentat proiectul de tratat de pace dintre Israel si Siria pregătit de echipe israeliene şi siriene cu cunoştinţa americanilor. Secretarul de Stat american împreună cu o echipă specială de la Departamentul de Stat a supervizat proiectul de acord.

Proiectul de acord cuprindea 12 articole:

· Israelul recunoaşte că Înălţimile Golan sunt o parte a Siriei şi îşi exprimă disponibilitatea de a se retrage complet de acolo;

· Retragerea Israelului va începe imediat după semnarea tratatului şi va dura 8 luni;

· Damascul va recunoaşte Israelul şi ambele părţi vor anunţa recunoaşterea diplomatică reciprocă;

· După recunoaşterea diplomatică reciprocă, va începe demontarea aşezărilor din Golan acţiune ce va dura şase luni;

· Va avea loc o normalizare imediată între cele două părţi şi se vor stabili proiecte economice între cele două părţi cu participarea SUA. Proiectele economice vor fi aplicate în Înălţimile Golan;

· Acordurile de securitate vor fi implementate de-a lungul frontierelor, cu supervizare americană. Forţelor internaţionale simbolice li se va permite desfăşurarea de-a lungul frontierei în partea siriană pentru doi ani de zile. Staţii sofisticate de avertizare se vor instala în Golan cu supervizare americană;

· Vor fi încheiate înţelegeri comune în problemele apei şi a prizonierilor;

· Israelul va încerca să încheie un tratat de pace cu Libanul într-o perioadă de 6 luni de la reluarea convorbirilor între cele două ţări;

· SUA va garanta că războiul dintre Siria şi Israel nu va izbucni din nou după ce Damascul şi Tel Avivul vor anunţa terminarea stării de război dintre ele;

· SUA promite să ajute structurile economce ale Israelului şi Siriei;

· Siria va promova o reconciliere arabo-israeliană cuprinzătoare;

· Siria va garanta o stare de linişte şi stabilitate în nordul frontierelor Israelului până la semnarea unui tratat de pace între Liban şi Israel.

 

Ultima iniţiativă a SUA

 

SUA planifică să salute alegerea noului prim ministru israelian printr-o proaspătă iniţiativă cu scopul de a revigora convorbirile de pace dintre Israel şi Siria.

Iniţiativa cuprinde o foaie de lucru pentru reînceperea negocierilor şi include un cadru pentru convorbiri şi un calendar pentru implementare.

Conform săptămânalului "Foreign Report" din 17 iunie a.c., imediat după formarea guvernului, Ehud Barak va fi invitat la Washington şi i se vor pune două întrebări:

Sunteţi de acord să reluaţi implementarea acordurilor de la Wye Plantation ?

Sunteţi gata să vă retrageţi complet de pe Înălţimile Golan în schimbul acceptării de către Siria a unui pact cuprinzător de pace?

În acelaşi timp Siria va fi întrebată dacă este gata să accepte un pact cuprinzător de pace cu Israelul, incluzând deschiderea unei ambasade israeliene la Damasc, în schimbul retragerii depline a armatei israeliene din Înălţimile Golan.

Dacă ambele părţi vor răspunde afirmativ, atunci vor începe convorbiri directe la nivel de miniştri de externe "sponsorizate viguros " de către Bill Clinton.

Foaia de lucru cuprinde de asemenea:

· Termenul pentru realizarea unui acord dintre Siria şi Israel este de trei ani, incluzând retragerea israeliană din Înălţimile Golan;

· Va exista o încetare a focului de 6 luni la graniţa israeliano-libaneză între Israel şi Hezbollah, timp în care Israelul se va retrage treptat din zona de securitate din sudul Libanului.

 

Conflictul Israel-Liban

 

A existat un conflict continuu de-a lungul frontierei israeliano-libaneze începând din anii 1970, când forţele militare israeliene au lansat operaţiuni majore îndreptate împotriva grupurilor armate palestiniene în 1978 şi 1982 şi împotriva grupării islamiste Hezbollah în 1993 si 1996.

În operaţiunea din martie 1978, Israelul a preluat controlul asupra unei părţi a Libanului. Circa 1000 de civili au fost omorâţi în timpul acestei operaţii.

La 19 martie 1978 Consiliul de Securitate a adoptat două rezoluţii privind Libanul:

· Rezoluţia 425 care cere Israelului să se retragă din toate teritoriile libaneze ocupate;

· Rezoluţia 426 care stabilea Forţa interimară ONU în Liban (UNIFIL) "cu scopul de a confirma retragerea forţelor israeliene, restaurarea păcii şi securităţii şi asistarea guvernului libanez pentru câştigarea controlului efectiv asupra zonei".

În iunie 1978 Israelul s-a retras parţial, dar a nu a renunţat la controlul Libanului de Sud, la graniţa cu Israelul, denumit "zonă de securitate". În această zonă, forţele militare israeliene sunt sprijinite de nişte miliţii libaneze formate din aproximativ 3000 de oameni, cunoscute sub denumirea de Armata Libanului de Sud.

Dintre operaţiunile majore mai menţionăm: invazia din iunie 1982 de către Israel a Libanului şi cucerirea Beirutului cu alungarea palestinienilor (armata israeliană s-a retras apoi în "zona de securitate" în 1985), operaţiunile din 1993 şi 1996 împotriva grupărilor Hezbollah, sprijinite de Iran şi Siria.

Situaţia de-a lungul frontierei libanezo-israeline rămâne tensionată şi ciocnirile de mai mică sau mai mare intensitate sunt relativ frecvente. Combatanţii Hezbollah atacă cu rachete aşezări evreieşti din nordul Israelului şi organizează ambuscade împotriva patrulelor israeliene, iar Israelul atacă ţinte militare şi civile din Liban.

Există mai multe "înţelegeri" între Israel şi mişcarea Hezbollah prin medierea SUA, dar ele nu sunt pe deplin respectate.

În Israel opinia publică ar agrea o retragere a forţelor militare israeliene din sudul Libanului. De aceea, chiar guvernul Netanyahu a încercat să exploreze o soluţie diplomatică pentru conflictul din sudul Libanului. Mordechai, ministru în guvernul Netanyahu, a anunţat la 3 ianuarie 1999 într-un interviu într-un ziar arab cu sediul la Paris că Israelul este gata să se conformeze Rezoluţiei 425 a Consiliului de Securitate. Dar Mordechai a adăugat că Rezoluţia va fi îndeplinită numai dacă Libanul va fi de acord să desfăşoare Forţele armate libaneze în fosta zonă de ocupaţie, să dezmembreze gherilele anti-israeliene, să absoarbă membrii armatei Libanului de Sud în rândul armatei libaneze şi să asigure securitatea în sud prin sau cu UNIFIL. Este improbabil că Israelul a crezut că această ofertă va produce o deblocare a problemei.

După terminarea războiului civil din Liban în 1990, Siria a dominat procesul politic în această ţară. După alegerea generalului Emile Lahoud, fostul şef de stat major, ca preşedinte al Libanului în octombrie 1998, Siria a devenit mai dispusă să permită mai multă autonomie Libanului în urmărirea agendei sale interne. Cu toate acestea politica externă, cel puţin cea conectată cu Israelul şi procesul de pace a rămas ferm în orbita Damascului. Prin urmare, nu a fost nici o surpriză când Beirutul, la sugestia Siriei, a respins formal iniţiativa israeliană, afirmând că Rezoluţia 425 este necondiţionată şi dacă Israelul doreşte pacea de-a lungul graniţei sale nordice trebuie pur şi simplu să-şi retragă trupele din sudul Libanului. Damascului îi este frică că o retragere a Israelului în urma căreia Armata Libanului va deveni responsabilă cu securitatea în sudul Libanului, va limita puternic spaţiul de manevră al Siriei în orice discuţii viitoare privind Înălţimile Golan. Fără presiunea problemei Libanului de Sud, vor exista puţine motive pentru Israel să renunţe la Înălţimile Golan.

 

Factorul american

 

SUA au jucat şi joacă în continuare rolul de principal sponsor al procesului de pace din Orientul Apropiat.

După terminarea războiului rece s-a produs o schimbare majoră a echilibrului geostrategic. Era firesc ca o regiune, prin care trecea una dintre cele mai importante linii de demarcaţie a competiţiei pentru sfere de influenţă dintre cele două superputeri, să fie afectată de această modificare.

Palatul regal din Madrid a găzduit, în octombrie 1991, reprezentanţii principalelor părţi implicate în conflictul arabo-israelian, plus cei ai SUA şi, pe vremea aceea, ai URSS.

Dosarul diplomatic, începând cu momentul Madrid, este pozitiv, deşi mai sunt multe lucruri de făcut. În termeni istorici, cea mai mare realizare a procesului început la Madrid este faptul că acesta a susţinut o schimbare dinamică a relaţiilor arabo-israeliene de la conflict la negociere şi la recunoaşterea existenţei unor interese mutuale. Astăzi, problema principală nu mai este iminenţa unui război arabo-israelian, căci confruntarea are loc, pe mai multe fronturi, între forţele moderate ale regiunii - fie ele arabe sau israeliene - şi cele reacţionare, atât seculare cât şi religioase, dominate de răzbunări atavice.

Pentru Statele Unite, realizarea păcii arabo-israeliene rămâne o politică de interes naţional vital, chiar dacă regiunea nu mai reprezintă locul de confruntare potenţială dintre superputeri - principalul motiv al devotamentului cu care Washingtonul s-a implicat în realizarea păcii în anii ‘60, ‘70 sau ‘80. 

În anii ‘90, pacea arabo-israeliană reprezintă elementul cheie pentru menţinerea celor două interese dominante americane în Orientul Apropiat şi în Golful Persic:

· angajamentul faţă de securitatea şi supravieţuirea Israelului;

· accesul nestânjenit la petrolul şi gazul regiunii la preţuri rezonabile.

Fără o pace cuprinzătoare în regiune, cele două interese fundamentale americane rămân conflictuale. Atingerea ambelor obiective costă scump America, în condiţiile în care relaţiile arabo-israeliene nu sunt pe deplin normalizate.

SUA menţin o puternică supremaţie politică şi militară în regiune. Orientul Mijlociu rămâne una dintre cele două zone prioritare în planificarea militară a SUA, iar stabilirea Flotei a 5-a în Golful Persic sugerează o permanenţă a desfăşurării americane. SUA sunt nevoite să cheltuiască între 30-60 miliarde de dolari pe an pentru a proteja mai puţin de 30 miliarde de dolari importate din zonă. 

În timp ce nimeni nu poate contesta importanţa petrolului din Golf pentru economiile occidentale, sentimentul Statelor Unite că regiunea era de o importanţă vitală nu a depins numai de resursele de petrol, ci şi de perceperea unor ameninţări din partea URSS şi la adresa Israelului. 

Pacea arabo-israeliană va produce o modificare a interesului american în zonă şi va diminua nevoia unei foarte costisitoare strategii pentru Orientul Mijlociu.

Impactul păcii pentru interesul american de după războiul rece, deşi mai complicat de înţeles, nu rămâne mai puţin relevant. Pe de o parte, pacea ar permite prietenilor americanilor din regiune să repartizeze o mai mare parte a resurselor naţionale pentru rezolvarea problemelor sociale şi economice interne. Pe de altă parte, la nivel regional, pacea ar priva pe cei care creează probleme, cum este Saddam Hussein, să mai facă necazuri în regiune şi ar permite arabilor, israelienilor şi americanilor să se concentreze asupra celor două sfidări importante la adresa stabilităţii regiunii - radicalismul secular al Irakului şi militantismul religios al Iranului. Nu este exclus chiar ca, nu mult timp după pacea dintre Siria şi Israel, fie Iranul, fie Irakul (post Saddam), fie amândouă să încerce să-şi normalizeze relaţiile cu Israelul.

Continuarea conflictului arabo-israelian complică foarte mult politica externă americană. Veto-urile americane recente în Consiliul de Securitate amintesc încă odată că majoritatea vetou-rilor acordate de SUA în timpul războiului rece au fost legate de conflictul arabo-israelian. 

În concluzie, principalul beneficiu al păcii pentru SUA ar consta în faptul că s-ar afirma un consens strategic între America şi toţi aliaţii săi regionali.

Cu toate succesele obţinute în procesul de pace, mai persistă două realităţi nefericite:

· În primul rând, cum arată şi soarta acordului de pace dintre Israel şi Liban din 1983, procesul de pace nu este nici ireversibil, nici irevocabil. Succesele de după războiul din Golf au fost posibile datorită influenţei dominaţiei americane, irelevanţei sovietice/ruse, puterii Israelului, deziluziei palestiniene şi setimentului general de realism şi pragmatism care a cuprins lumea arabă. Dacă aceste elemente sau o parte dintre ele se vor modifica, procesul se poate schimba şi capacitatea de supravieţuire a realizărilor obţinute până acum în faţa testelor viitoare se va diminua.

· În al doilea rând, datorită faptului că acest conflict arabo-israelian a fost un fenomen sistemic, în care energiile ideologice, economice, sociale, culturale, politice şi militare ale statelor, naţiunilor şi popoarelor au fost angajate către confruntare, terminarea disputei va necesita decenii de eforturi şi poate chiar o schimbare de generaţie. De remarcat că au fost necesari aproape 10 ani de la debutul convorbirilor în 1973 până la retragerea Israelului din Sinai în 1982.

Conştientă de cele două realităţi nefericite ale procesului de pace - realizările trecute nu sunt în mod necesar ireversibile, iar viitoarele succese pot lua mult timp - administraţia Clinton se află în faţa unor sfidări majore.

Acordul Israel-OEP din septembrie 1993, o străpungere de proporţii uriaşe, riscă să sucombe în faţa deziluziei de ambele părţi. Tratatul de pace dintre Iordania si Israel din octombrie 1994, altă realizare însemnată, riscă să eşueze într-o „pace a elitelor”, deoarece iordanianul din stradă (sau soldatul din cazărmi) trebuie încă să simtă beneficiile păcii. Pacea dintre Israel şi Egipt, semnată în martie 1979, riscă şi ea să se erodeze, deoarece o gamă întreagă de probleme - de la critica Egiptului faţă de politica nucleară a Israelului până la competiţia pentru ajutorul american aflat în continuă diminuare - produce o divizare între aceşti pionieri ai păcii. 

Procesul multilateral de pace, rundele de convorbiri între experţi, acoperind teme transnaţionale (resurse de apă, probleme de mediu, dezvoltare economică, controlul armamentului şi securitate regională), riscă să se atrofieze fără o angajare politică a liderilor din regiune.

Procesul de integrare politică şi economică a Israelului în Orientul Mijlociu, anunţată de deschiderile diplomatice către Africa de Nord (excepţie Libia) şi Golful Arabic, riscă să piardă din viteză fără terminarea boicotului arab împotriva Israelului.

În viitorul apropiat, SUA va încerca să întărească realizările trecute şi să se concentreze spre cele noi. Pentru aceasta, diplomaţia SUA se va orienta spre următoarele obiective:

1. Asigurarea unui climat în care arabii şi israelienii să poată rezolva disputele prin intermediul negocierilor. În plan practic acest lucru înseamnă implicarea activă a SUA în eforturile în curs de desfăşurare de a izola procesul de pace de inamicii lui - Irak, Iran şi terorismul internaţional. SUA consideră că fără implicarea lor ca lider al procesului şi continua descurajare a forţelor radicale în regiune, şansele pentru continuarea procesului de pace sunt mici;

2. Reducerea riscurilor pentru cei care se implică în procesul de pace prin protejarea celor angajaţi de cei care plănuiesc compromiterea şi încurajarea celor care optează pentru pace. 

Pentru realizarea acestui obiectiv SUA se va concentra pe patru direcţii:

· Dezvoltarea în continuare a parteneriatului cu Israelul. SUA se concentrează asupra asigurării laturii calitative a forţelor armate ale Israelului. SUA va continua să gireze armata Israelului cu 1,8 miliarde de dolari, sub forma fondurilor militare străine, cea mai mare asistenţă acordată de SUA în străinătate. De asemenea, va continua efortul comun pentru continuarea dezvoltării sistemului anti-rachetă Arrow. Totodată armata israeliană a comandat avioanele ultra moderne F-151 (25 bucăţi) produse în SUA, care vor asigura bazele flotei militare israeliene din anul 2000. 

· Dublarea eforturilor de promovare a ajutorului internaţional şi stimularea investiţiilor în Cisiordania şi Gaza, ca pe un mod de încurajare a sprijinului popular pentru conducerea palestiniană pro-Oslo;

· Rezolvarea problemei exonerării datoriei iordaniene pentru a ajuta pe iordanieni să realizeze beneficiile păcii şi, astfel, să trimită semnale pozitive către Damasc şi alte zone arabe despre hotărârea SUA de a sprijini forţele care contribuie la instalarea păcii;

· Lărgirea dialogului în desfăşurare cu Egiptul pentru a asigura că relaţia specială SUA-Egipt rămâne valabilă în condiţiile în care Egiptul întrezăreşte un Orient Apropiat în care nu mai este singurul stat care se află în stare de pace cu Israelul. SUA sunt conştiente că un Egipt stabil este o condiţie esenţială pentru un Orient Apropiat stabil. SUA vor încerca să strângă legăturile strategice cu Egipt şi să-i ofere un pachet consistent de asistenţă economică pentru a compensa, în parte, îngrijorarea Egiptului legată de programul nuclear al Israelului.

· Implicarea americană în procesul de pace între Siria şi Israel, acordul de pace israeliano-sirian reprezintă condiţia esenţială pentru o pace cuprinzătoare în regiune. Realizarea păcii între Siria şi Israel reprezintă unul dintre punctele de interes major de pe agenda internaţională a Washingtonului. 

 

 

 

ANEXĂ

  

DECLARAŢIA DE INDEPENDENŢĂ A ISRAELULUI

 

Editată la Tel Aviv pe 14 mai, 1948 (ziua a 5-a a lunii Iyar, anul 5708)

 

Pământul Israelului este locul de naştere al poporului evreu. Aici s-a format identitatea sa spirituală, religioasă şi natională. Aici şi-a cucerit independenţa şi a creat o semnificativă cultură natională şi internaţională. Aici şi-a scris Biblia pe care a oferit-o lumii.

Exilat din Palestina, poporul evreu i-a rămas credincios în toate ţările unde a fost dispersat şi nu a încetat niciodată să se roage şi să spere în întoarcere şi în restaurarea libertăţii lui naţionale.

Îndemnaţi de aceste legături istorice, evreii s-au străduit de-a lungul secolelor să se întoarcă în ţara părinţilor lor şi să-şi recâştige entitatea statală. În utlimele decade ei s-au întors în masă. Au cerut din nou întinderile sălbatice, şi-au reînvigorat limba, au construit oraşe şi sate şi au înfiinţat o comunitate viguroasă, aflată în plină expansiune şi având o viaţă economică şi culturală proprie. Au căutat pacea, dar s-au pregătit în acelaşi timp de apărare. Au adus binecuvântarea progresului tuturor locuitorilor ţării.

În anul 1897 primul congres sionsit, inspirat de concepţia lui Theodor Herzl asupra statului evreu, a proclamat dreptul poporului evreu la renaştere natională în propria sa ţară.

Acest drept a fost recunoscut de Declaratia Balfour, din 2 noiembrie 1917, şi reafirmat prin mandatul Ligii Naţiunilor, care a conferit o recunoaştere internatională explicită legăturii istorice a poporului evreu cu Palestina şi dreptului său de a-şi reconstitui căminul naţional.

Holocaustul nazist, care a nimicit milioane de evrei din Europa, a dovedit din nou necesitatea urgentă de reînfiinţare a statului evreu, care ar fi rezolvat problema lipsei de ţară prin deschiderea porţilor pentru toţi evreii şi ridicarea poporului evreu la statutul de egalitate în cadrul familiei celorlalte naţiuni.

Supravieţuitorii catastrofei europene, ca şi evreii din alte ţări, au încercat neîncetat să intre în Palestina, proclamându-şi dreptul la o viaţă demnă, la libertate şi muncă şi rămânând neclintiţi în faţa accidentelor, greutăţilor şi obstacolelor.

În cel de-al doilea război mondial, poporul evreu din Palestina şi-a adus din plin contribuţia la lupta natiunilor iubitorare de libertate împotriva demonismului nazist. Sacrificiul soldaţilor săi, ca şi eforturile de muncă depuse, i-au adus titluri de glorie egale în rang cu ale popoarelor care au fondat Natiunile Unite.

Pe 29 noiembrie 1947, Adunarea Generală a Naţiunilor Unite a adoptat o rezoluţie prin care se proclama înfiinţarea unui stat evreu independent în Palestina şi cerea locuitorilor ţării să adopte toate măsurile necesare pentru punerea în practică a acestui plan.

Această recunoaştere din partea Naţiunilor Unite a dreptului poporului evreu de a-şi înfiinţa propriul stat independent nu poate fi revocată. Mai mult chiar, este dreptul de la sine evident al poporului evreu de a constitui o naţiune, asemenea tuturor celorlalte naţiuni, în propriul stat suveran.

ÎN CONSECINşĂ, NOI, membrii Consiliului Naţional, reprezentând poporul evreu din Palestina şi mişcarea sionistă din lume, întruniţi în adunare solemnă astăzi, ziua încheierii mandatului britanic pentru Palestina, în virtutea dreptului natural şi istoric al poporului evreu şi a rezoluţiei Adunării Generale a Naţiunilor Unite

PROCLAMĂM PRIN ACEASTA înfiinţarea statului evreu în Palestina, cu numele de Israel.

PRIN ACEASTA DECLARĂM că, odată cu încheierea mandatului, la miezul nopţii, în noaptea de 14/15 mai 1948 şi până la instituirea instituţiilor statului, alese în conformitate cu o Constiuţie ce va fi elaborată de o Adunare Constituantă nu mai târziu de 1 octombrie 1948, prezentul Consiliu Naţional va acţiona în calitate de administraţie provizorie, va constitui guvernul provizoriu al statului Israel.

STATUL ISRAEL va fi deschis imigranţilor evrei din toate ţările în care au fost dispersaţi; va promova dezvoltarea ţării în beneficiul tuturor locuitorilor săi; se va baza pe preceptele de libertate, justiţie şi pace conform învăţăturilor profeţilor evrei; va respecta deplina egalitate socială şi politică a tuturor cetăţenilor săi, fără deosebire de rasă, confesiune sau sex; va garanta deplina libertate de conştiinţă, credinţă, educaţie şi cultură; va salvgarda sanctitatea şi inviolabilitatea altarelor şi locurilor sfinte ale tuturor religiilor şi se va dedica principiilor Cartei Naţiunilor Unite.

STATUL ISRAEL va fi gata să coopereze cu organismele şi reprezentanţii Naţiunilor Unite pentru punerea în practică a Rezoluţiei Adunăriui din 29 noiembrie 1947 şi va face toate demersurile pentru includerea întregii Palestine în Uniunea Economică.

Cerem Naţiunilor Unite să ajute poporul evreu la construirea statului său şi să admită Israelul în familia naţiunilor.

În mijlocul agresiunilor declarate, cerem încă locuitorilor arabi ai statului Israel să se întoarcă pe căile păcii pentru a-şi juca rolul lor în dezvoltarea statului, cu drept deplin şi egal de cetăţenie şi având o reprezentare corespunzătoare în toate corpurile şi instituţiile acestuia – atât provizorii cât şi permanente.

Oferim pacea şi unitatea tuturor statelor vecine şi popoarelor acestora şi le invităm să coopereze cu naţiunea evreiască independentă pentru binele comun al tuturor.

Chemarea noastră se adresează poporului evreu din toată lumea, să se ralieze de partea noastră şi să imigreze, să se dezvolte, să fie alături de noi în marea bătălie pentru îndeplinirea visului de generatii – reînvierea Israelului.

Cu nădejdea în atotputernicul Dumnezeu, ne punem semnătura pe această Declaraţie, în sesiunea prezentă a Consiliului de Stat provizoriu, în oraşul Tel Aviv, în ajunul sabatului, a cincea zi a lunii Iyar, 5708, 14 mai, 1948.

